Ir-Regolament tal-Kummissjoni (EEC) Nru 1545/1999
ta’ l-14 ta’ Lulju 1999
li jemenda r-Regolament tal-Kummissjoni (KE) Nru 1091/94 li jistabbilixxi ċerti regoli dettaljati sabiex jiġi implimentat ir-Regolament tal-Kunsill (KEE) Nru 3528/86 dwar il-protezzjoni tal-foresti fil-Komunità mit-tniġġiż ta’ l-arja
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat ir-Regolament tal-Kunsill (KEE) Nru 3528/86 tas-17 ta’ Novembru 1986 dwar il-protezzjoni tal-foresti tal-Komunità kontra t-tniġġiż ta’ l-arja [1], kif l-aħħar emendat bir-Regolament (KEE) Nru 307/97 [2], u b’mod partikolari l-Artikolu 3(2) tiegħu,
(1) Billi, skond it-tielet inċiż ta’ l-Artikolu 2(1) tar-Regolament (KEE) Nru 3528/86, il-għan ta’ l-iskema Komunitarja huwa li jgħin lill-Istati Membri sabiex jagħmlu sorveljanza intensiva u kontinwa fuq l-ekosistemi tal-foresti fuq il-qatgħat ta’ l-art ta’ sorveljanza permanenti;
(2) Billi, skond l-Artikolu 2(2) tar-Regolament (KEE) Nru 3528/86 l-Istati Membri għandhom jibagħtu lill-Kummissjoni l-informazzjoni miġbura min-network ta’ l-osservazzjoni permanenti għal sorveljanza intensiva u kontinwa;
(3) Billi dan in-network ġie stabbilit mill-Istati Membri skond l-Anness mar-Regolament tal-Kummissjoni (KE) Nru 1091/94 [3], kif l-aħħar emendat bir-Regolament (KE) Nru 1390/97 [4]; billi l-metodoloġija komuni u l-format għas-sottomissjoni ta’ l-informazzjoni għall-inventarju kontinwu tal-kondizzjoni tal-qċaċet tas-siġar, l-inventarju tal-kondizzjonijiet tal-ħamrija u tal-weraq, iż-żieda, il-kejl tas-sediment, l-osservazzjonijiet meteoroloġiċi u l-monitoraġġ ta’ kemm tinħall il-ħamrija ġew stabbiliti fl-Annessi minn III sa X tar-Regolament (KE) Nru 1091/94;
(4) Billi r-riżultati ta’ l-istima tal-veġetazzjoni ta’ ma’ l-art huma diġà reġistrati u l-metodoloġija komuni u l-format tas-sottomissjoni ta’ l-informazzjoni jridu jiġu miżjuda mar-Regolament (KE) Nru 1091/94; billi l-metodoloġija komuni għall-kejl tal-meteoroloġija trid tiġi aġġornata;
(5) Billi l-miżuri provduti f’dan ir-Regolament huma skond l-opinjoni tal-Kumitat Permanenti tal-Forestrija,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1091/94 huwa hawnhekk emendat kif ġej:
1. L-Artikolu 2(1) jiġi mibdul b’dan li ġej:
"2. Dwar l-osservazzjoni permanenti tal-qatgħat ta’ l-art, għandha titwettaq sorveljanza kontinwa ta’ l-eko-sistemi tal-foresti. Din ikun fiha l-inventarju kontinwu tal-kondizzjoni tal-qċaċet tas-siġar, l-inventarju tal-kondizzjonijiet tal-ħamrija u tal-weraq u l-kejl dwar il-bidliet inkrementali, ir-rati tad-deposizzjoni, il-meteoroloġija, it-teħid ta’ kampjuni u l-analiżi u l-istima tal-veġetazzjoni ta’ ma’ l-art skond il-metodi oġġettivi tat-teħid tal-kampjuni u analizzati skond metodi stabbiliti."
2. L-Artikolu 1(4) jinbidel b’dan li ġej:
"4. Id-dettalji tekniċi li jappartjenu għad-disposizzjonijiet ta’ dan l-Artikolu huma dikjarati fl-Annessi minn III sa XI."
3. Fl-Artikolu 2(1), jiżdied l-inċiż li ġej wara l-aħħar inċiż:
"- sabiex titwettaq stima tal-veġetazzjoni ta’ ma l-art."
4. L-Anness I jiġi mibdul bl-Anness I ma’ dan ir-Regolament.
5. L-Anness II jiġi mibdul bl-Anness II ma’ dan ir-Regolament.
6. L-Anness VIIa huwa emendat skond l-Anness III ma’ dan ir-Regolament
7. L-Anness IX jiġi mibdul bl-Anness IV ma’ dan ir-Regolament.
8. Jiżdied l-Anness V ma’ dan r-Regolament bħala l-Anness XI.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-14 ta’ Lulju 1999.